钦定古今图书集成/明伦汇编/氏族典/第322卷 > 《廖用贤尚友录》 > 滕宗谅
## 钦定古今图书集成/明伦汇编/氏族典/第322卷 > 《廖用贤尚友录》 > 滕宗谅

按《宋史滕宗谅传》：“宗谅，字子京，河南人。与范仲淹同
举进士。其后仲淹称其才，乃以秦州军事推官召试
学士院，改大理寺丞，迁殿中丞，后迁左司谏。坐言宫
禁事不实，降知信州。与范讽雅相善，及讽贬，宗谅降
监池州酒。久之，通判江宁府，徙知湖州。元昊反，除知
泾州。仲淹荐以自代，擢天章阁待制，徙庆州。御史梁”
坚劾奏“宗谅前在泾州费公钱十六万贯”，仲淹力救
之，止降一官知虢州。御史中丞王拱辰论奏不已，复
徙岳州，稍迁苏州，卒。宗谅尚气，倜傥自任，好施与，及
卒，无馀财。